b'\n_START_ARTICLE_\nMenkare\n_START_SECTION_\nZgodovinski vir\n_START_PARAGRAPH_\nEdini zanesljivi vir o Menkarejevem obstoju je Abido\xc5\xa1ki seznam kraljev, napisan med vladavino Setija I. za verske namene. Zdaj slu\xc5\xbei kot primarni zgodovinski vir za vladarje v  zgodnjem Prvem vmesnem obdobju. Praenomen Menkare je v 41. vnosu seznama. Na drugem seznamu kraljev iz ramze\xc5\xa1kega obdobja, Torinskem kanonu, je mesto, kjer bi moralo biti njegovo ime, po\xc5\xa1kodovano.\n_START_SECTION_\nPrimarni vir\n_START_PARAGRAPH_\nV grobnici  kraljice Neit v ju\xc5\xbeni Sakari je relief kraljce, ki stoji pred po\xc5\xa1kodovano vladarsko kartu\xc5\xa1o. Egiptolog Percy Newberry je predlagal, da se kartu\xc5\xa1a prebere  Menkare. \xc4\x8ce ima prav, je napis edini izvirni ohranjeni dokaz o faraonovem obstoju. Z njegovim predlogom se strinja tudi Gae Callender, ki je preu\xc4\x8dila napise na J\xc3\xa9quierovih plo\xc5\xa1\xc4\x8dah.\n_START_SECTION_\nKasnej\xc5\xa1i vir\n_START_PARAGRAPH_\n\xc5\xa0e en vir, ki morda omenja Menkareja, \xc4\x8deprav ni primaren, je valjast pe\xc4\x8datnik iz zglajenega lojevca z napisom \xc2\xbbDobri bog, vladar dveh de\xc5\xbeel, Menkare\xc2\xab. Pe\xc4\x8datnik je iz Sedemindvajsete dinastije, se pravi da je 1700 let starej\xc5\xa1i od Menkarejevi vladavine. Glede na to, da je bil Menkare precej nejasen vladar, je pripisovanje pe\xc4\x8datnika prav njemu malo verjetno. Nekateri znanstveniki domnevajo, da je na pe\xc4\x8datniku napaka in da  pripada bolj znanemu faraonu Menkaureju, graditelju tretje piramide v Gizi.\n_START_SECTION_\nIstovetenje s kraljico Nitokris\n_START_PARAGRAPH_\nV eni od starih hipotez je egiptolog Flinders Petrie trdil, da bi Menkare lahko bil istoveten s kraljico Nitokris, legendarno osebo iz Herodotovih Zgodb in Manetonove Egiptiake, ki je \xc5\xbeivela pribli\xc5\xbeno takrat kot Menkare. Petrie je svojo hipotezo zasnoval na Manetonovem zapisu, da je Niktoris naro\xc4\x8dila gradnjo tretje piramide v Gizi. Ker je piramido v resnici zgradil Menkaure, je Petrie spregledal, da je Maneton pome\xc5\xa1al Menkareja in Menkaureja. Zamenjava je podobna zamenjavi na omenjenem pe\xc4\x8datniku. Sodobne raziskave so Petriejevo hipotezo ovrgle in pokazale, da ime Nitokris izvira iz imen realnega vladarja Ne\xc4\x8derkare Siptaha.'